Kerke: Kriminalisering van rassisme ‘nie die antwoord’Malusi Mpumlwana, biskop van die Episkopale Kerk en sekretaris van die Suid-Afrikaanse Raad van Kerke (SARK). Foto: SARK Kerkleiers meen hoewel dit “goed klink” om rassisme te kriminaliseer, dit byna onmoontlik sal wees om dié tipe wetgewing te implementeer. “Ek dink dis goeie regsgronde om rassisme te kriminaliseer, maar daar is rassisme om ons braaivleisvure en om ons eetkamertafels. Hoe polisieer jy so iets? Dit moet by die gesin begin,” het Malusi Mpumlwana, biskop van die Episkopale Kerk en sekretaris van die Suid-Afrikaanse Raad van Kerke (SARK), gesê. “Dit is hoekom kerke so belangrik is om rassisme te beveg, omdat die kerk bestaan uit verskillende gesinne. Ongelukkig is die situasie steeds dat wit pastore wit gemeentes bedien en andersom. Dit is ons realiteit” het Mpumlwana bygevoeg. Mpumlwana, die Anglikaanse biskop Allan Kannemeyer, die Metodistebiskop Temba Mntambo, die Katoliekebiskop William Slattery en hoof van die SA Development Community Circle of Concerned African Women Theologians dr. Nothando Hadebe het met verslaggewers gepraat na die herrie oor die harekwessie en beweerde rassisme by Pretoria Girls High School vroeër die week. Bewerings is op sosiale media gemaak dat swart leerders by die skool nie toegelaat word om hul natuurlike hare by die skool te dra nie en dat rastalokke (dreadlocks), haarvlegsel- (braids) en afro-haarstyle verbied word. Een van die leerders by die skool het op Twitter beweer dat ŉ onderwyser haar eenkeer in die gang voorgekeer en aangesê het om haar natuurlike afro-kapsel plat te maak. “As Suid-Afrikaners het ons die massiewe taak om met ons harte te werk en mense te help met hul houdings wat op ŉ skadelike wyse ten toon gestel kan word. Ons moet gesprekke met mekaar aanmoedig, al is dit ongemaklik. Dan kan dit tot gevolg hê dat hierdie houdings kan verdwyn,” het Mntambo gesê. Slattery het bygevoeg dat in stede daarvan om ŉ kultuur van versoening en heling te kweek, kerke gereeld om die verkeerde redes in die media is. Hadebe het bygevoeg dat die kerk “ ŉ groot rol het om te speel in die bekamping van rassisme”. “Wat die afgelope week by Pretoria Girls High School gebeur het, het ou wonde oopgekrap wat die kerk reeds besig is om aan te spreek”